Wa nu zarte blicke (Mit aufgelösten Abbreviaturen)
Wa nu zarte blicke·
senster grůs·
der mich můs· froͤwen·
vnd in lieben stricke
mit gewalt·
manigvalt troͤwe·
acht ich gar zeringe·
ich trúre· ich lache· ich singe·
doch wil ein wip·
minen lip twingen·

Dv́ ist so gar ein vrǒwe·
reiner zucht
svͤsser frucht bere·
vnd in solker schǒwe·
froͤiden sin·
nu wol hin· swere·
ich sach vmbetwungen·
rot durch wis gedrungen·
lachelich
des můs ich iungen·

Swer wil sorge krenken·
der sol han
lieben wan· gerne·
mir hat liep gedenken·
das herz hin·
svnder sin· verne·
das hat froͤid an ende·
hie ist der lip ellende·
merkent wie
sus kan· si pfende·

Deutsche Philologie
Deutschland
14. Jahrhundert
Mittelhochdeutsch
Versdichtung
Codex Manesse